Document ID: 32013D0748

KOMISJONI RAKENDUSOTSUS,
10. detsember 2013,
millega antakse Horvaatiale luba kasutada käibemaksupõhiste omavahendite baasi väljaarvutamisel teatavaid ligikaudseid arvestusi
(teatavaks tehtud numbri C(2013) 8688 all)
(Ainult horvaadikeelne tekst on autentne)
(2013/748/EL, Euratom)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Aatomienergiaühenduse asutamislepingut,
võttes arvesse nõukogu 29. mai 1989. aasta määrust (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta, (1) eriti selle artiklit 13,
ning arvestades järgmist:
(1)
Nõukogu 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) (2) artikli 390c kohaselt, nagu märgitakse Horvaatia Vabariigi ühinemistingimuste ning Euroopa Liidu lepingus, Euroopa Liidu toimimise lepingus ja Euroopa Aatomienergiaühenduse asutamislepingus tehtavaid muudatusi käsitleva akti (3) artiklis 18 osutatud V lisa 8. peatüki „Maksustamine” punkti 2 alapunktis e, võib Horvaatia jätkata samal kuupäeval asjaomases liikmesriigis kehtinud tingimuste kohaselt direktiivi 2006/112/EÜ artikli 135 lõike 1 punktis j ja X lisa B osa punktis 9 osutatud ehitusmaa võõrandamise maksust vabastamist, sõltumata sellest, kas sellel asuvad ehitised või mitte, kuni 31. detsembrini 2014 (ei ole pikendatav) ning direktiivi 2006/112/EÜ X lisa B osa punktis 10 nimetatud rahvusvahelise reisijateveo maksust vabastamist seni, kuni sama maksuvabastust kohaldatakse ühes liikmesriikidest, mis kuulus liitu enne Horvaatia ühinemist; neid tehinguid tuleb arvestada käibemaksupõhiste omavahendite baasi kindlaksmääramisel.
(2)
Horvaatia taotles komisjonilt luba kasutada 1. jaanuarist 2013 kuni 31. detsembrini 2014 käibemaksu omavahendite baasi arvutamisel teatavaid ligikaudseid arvestusi, kuna tal ei ole võimalik käibemaksu omavahendite baasi direktiivi 2006/112/EÜ X lisa B osa punktis 9 nimetatud tehingute puhul täpselt välja arvutada. Arvestades kõnealuste tehingute mõju Horvaatia käibemaksu omavahendite kogubaasile, tooksid kõnealused arvutused tõenäoliselt kaasa põhjendamatu halduskulu. Horvaatial on võimalik teha sellist liiki tehingute puhul arvutusi ligikaudsete arvestuste alusel. Seetõttu tuleks Horvaatiale anda 1. jaanuarist 2013 kuni 31. detsembrini 2014 luba kasutada vastavalt määruse (EMÜ, Euratom) nr 1553/89 artikli 6 lõike 3 teisele taandele käibemaksupõhiste omavahendite baasi arvutamiseks ligikaudseid arvestusi.
(3)
Käesoleva otsusega sätestatud meetmed on kooskõlas omavahendite nõuandekomitee arvamusega,
ON VASTU VÕTNUD KÄESOLEVA OTSUSE:
Artikkel 1
Käibemaksu omavahendite baasi arvutamiseks alates 1. jaanuarist 2013 kuni 31. detsembrini 2014 on Horvaatial luba kasutada ligikaudseid arvestusi järgmiste, direktiivi 2006/112/EÜ X lisa B osas nimetatud tehingute puhul:
ehitusmaa võõrandamine (punkt 9).
Artikkel 2
Käesolevat otsust kohaldatakse 1. jaanuarist 2013 kuni 31. detsembrini 2014.
Artikkel 3
Käesolev otsus on adresseeritud Horvaatia Vabariigile.
Brüssel, 10. detsember 2013

Labels: 2
0
3
18
15